Világrekord: 70 évesen úszta át a La Manche csatornát
Egy 70 éves nagypapa úszta át a Nagy-Britannia és Franciaország közötti csatornát, ezzel ő lett a legidősebb ember, aki megtette a 34 kilométeres távot - jelentette az AFP hírügynökség.
A brit Roger Allsopp, aki négy hónapja múlt 70 éves, kedd reggel 8-kor indult a doveri Shakespeare Beachről, majd 18 óra múlva érkezett meg a franciaországi Cap Gris-Nez partjaira - írta az AFP.

A korábban sebészként dolgozó férfit egy navigációt segítő hajó kísérte végig a 34 kilométeres távon. "Ez hihetetlen személyes kihívás volt nekem" - mondta Allsopp, aki egész pontosan 17 óra 51 percig volt a vízben.

Az úszásnál jelen volt a Guinness képivselője is, aki tanúsította, hogy a brit férfi lett a legidősebb ember, aki átúszta a csatornát. Allsopp egyébként jótékonykodott is az akció során: a táv teljesítésével a Southamptoni Egyetemnek segített pénzt gyűjteni, amelyet rákkutatási berendezésekre költenek majd.

A korábbi rekordot egyébként Matt Damon amerikai színész nagybátyja, George Brunstad tartotta, aki 2004-ben 70 éves és négy napos korában úszta át a La Manche csatornát.
Nagy-Britannia La Manche csatorna La Manche úszás világrekord csatorna Franciaország